Al kry Leeus pak, is Swys trots | Netwerk24
Al kry Leeus pak, is Swys trots
Deur Christo Buchner 26 April 2019 16:07
"Die ouens het baie guts gewys en aangehou tot die einde. Dit was 'n goeie leerskool vir die jong manne gewees.
Die Leeus het aanvanklik goed verdedig teen die Crusaders, maar die damwal het in die tweede helfte van dié kragmeting in Christchurch gebreek. Foto: Getty Images
"Ons sal aanhou werk en hergroepeer vir hierdie laaste deel van die Super-seisoen," het De Bruin gesê.
Hy is verlede week weens mediese redes terug na Suid-Afrika. Stres is by hom gediagnoseer en sedert sy terugkeer, kry De Bruin professionele hulp vir hierdie toestand.
"Ons het twee sagte drieë in die eerste helfte afgestaan en toe weer twee vroeg in die tweede helfte. Tog het die ouens enduit bly veg en nooit tou opgegooi nie," sê hy.
Ivan van Rooyen, wat in De Bruin se afwesigheid in Nieu-Seeland die leisels geneem het vir die kragmetings met die Chiefs en die Crusaders, voel dit sal van groot belang wees as die jongelinge in die span iets geleer het uit hierdie nederlaag in Christchurch.
"Ons het vanaand (Vrydag) 'n 21-jarige en 'n 22-jarige in ons voorry gehad wat teen basies die All Blacks te staan gekom het. As hulle iets wys geword het en ervaring kon opdoen, is dit vir my baie opwindend en dien 'n wedstryd soos hierdie beslis 'n doel," vertel Van Rooyen. Hy het verwys na die jong plaasvervangers, Nathan McBeth en Jan-Henning Campher.
"Dit was 'n moeilike aand vir ons en hierdie is ook 'n baie moeilike plek om te kom speel. Dit is die soort van span (Crusaders) wat as jy foute teen hulle maak, laat hulle jou daarvoor boet.
"Ek is ook die tipe afrigter wat dinge vierkant in die oë kyk en konfronteer en ek wil leer uit sulke ervarings," sê hy.
Die agtsteman en kaptein, Kwagga Smith, wat die leisels by die beseerde Warren Whiteley oorgeneem het vir dié wedstryd, voel hulle het 'n aantal kanse gehad, maar dit nie benut nie.
"Ons moet leer om meer te fokus. Hulle het sake in die skrums ontwrig en dit moeilik daar vir ons gemaak. Daardie afdeling van die spel was eintlik morsig," reken Smith, wat 'n besielende vertoning gelewer het en die Leeus se uitstaande speler was.
Danksy die verrassende sege van verlede Vrydag oor die Chiefs, keer die Leeus darem nie met leë hande terug huis toe nie en het hulle vier uit 'n moontlike 15 ligapunte gekry in Australasië.
Hulle het volgende week 'n loslootjie, voordat die Waratahs uit Sydney die daaropvolgende Saterdag (11 Mei) op Ellispark gepak word.
Crusaders 36 (17): Drieë: Braydon Ennor, Sevu Reece (2), George Bridge (2). Doelskoppe: Richie Mo'unga (4). Strafdoel: Mo'unga.